Butunjahon qandli diabetga qarshi kurash kuni
Butunjahon qandli diabetga qarshi kurash kuni (BMTning boshqa rasmiy tillarda: ingliz. World Diabetes Day, arab. اليوم العالمي لمرضى السكري,‎ ispan. Día Mundial de la Diabetes, hitoy. 世界糖尿病日, frans. Journée mondiale du diabète) — bu kun butun ilg‘or insoniyatga kasallikning tarqalishi muttasil ortib borayotganligi haqida muhim eslatma bo‘lib xizmat qiladi. Butun dunyoda qandli diabetga qarshi kurashni muvofiqlashtirish maqsadida 1991-yil 14-noyabrda Xalqaro qandli diabet federatsiyasi va JSST (Jahon sogʻliqni saqlash tashkiloti) tomonidan birinchi Jahon qandli diabet kuni oʻtkazildi. IDF faoliyati orqali Butunjahon qandli diabetga qarshi kurash kuni butun dunyo bo‘ylab millionlab odamlarni qamrab oladi hamda qandli diabet va uning asoratlari haqida xabardorlikni oshirishdek ezgu maqsad bilan 145 mamlakatdagi qandli diabet jamiyatlarini birlashtiradi. Har yili qandli diabet bilan og‘rigan odamlar bilan bevosita bog‘liq bo‘lgan mavzuni aniqlash orqali IDF barcha saʼy-harakatlarni bir kunlik harakatlarga jamlashni maqsad qilgan emas, balki yil davomida faoliyatni taqsimlaydi. Har yili 14-noyabrda nishonlanadi — bu sana 1891-yil 14-noyabrda tug‘ilgan insulin kashfiyotchilaridan biri Frederik Bantingning xizmatlarini eʼtirof etish uchun tanlangan. 2007-yildan beri BMT shafeligida nishonlanadi. BMT Bosh Assambleyasining 2006-yil 20-dekabrdagi A/RES/61/225-sonli maxsus rezolyutsiyasida eʼlon qilingan. Bosh Assambleya rezolyutsiyasi Birlashgan Millatlar Tashkilotiga aʼzo davlatlardan qandli diabetga qarshi kurash va qandli diabetga chalinganlarga g‘amxo‘rlik qilish bo‘yicha milliy dasturlarni ishlab chiqishni taklif qiladi. Ushbu dasturlarda Mingyillik rivojlanish maqsadlarini hisobga olish tavsiya etiladi.